भारत के पूर्व कप्तान सुनील गावस्कर इंग्लैंड के खिलाफ दूसरे टेस्ट मैच में शिखर धवन को टीम में नहीं लेने के फैसले से नाराज नजर आए। एजबेस्टन में खेले गए पहले टेस्ट मैच में फ्लॉप होने के बाद शिखर धवन को प्लेइंग इलेवन से बाहर रखा गया। धवन की जगह केएल राहुल को ओपनिंग करने का मौका दिया गया, वहीं तीसरे नंबर पर चेतेश्वर पुजारा को वापस टीम में शामिल किया गया। सुनील गावस्कर टीवी टेलीकास्टर के दौरान शिखर धवन के टीम में नहीं होने पर नाराजगी जताई। गावस्कर के मुताबिक शिखर धवन को हर बार बलि का बकरा बनाया जाता है। धवन के अलावा दूसरे बल्लेबाज भी आउट ऑफ फॉर्म हैं, लेकिन हर बार धवन को ही टीम से बाहर जाना पड़ता है। पहले टेस्ट में मुरली विजय से ज्यादा रन बनाने के बावजूद धवन को अगले मैच में प्लेइंग इलेवन में जगह नहीं मिली। अगर हर मैच के बाद उन्हें बाहर ही करना है तो उन्हें टीम में शामिल ही क्यों किया जाता है। पूर्व भारतीय बल्लेबाज वीवीएस लक्ष्मण भी गावस्कर की इस बात से सहमत नजर आए।